Lean Milo (M), 2023-05-25:
Mange tak.
Tak for ordet, og tak til kulturministeren for at komme med en kulturpolitisk redegørelse.
En god diskussion og en god debat har udgangspunkt i et oplyst grundlag, og jeg er særlig glad for, at vi efter 25 års tørke nu har fået en kulturpolitisk redegørelse.
Den skaber nemlig et solidt fundament, og den synliggør, at kulturen rummer flere aspekter.
Kultur er alsidig og berigende på mange måder.
Den har en enestående evne til at inspirere, forbinde og berøre os, og gennem kulturens verden, f.eks. musik, litteratur og teater, sport og foreningsliv og meget andet, udfolder kulturen sig og beriger vores samfund.
Der findes naturligvis kritikere af kunst og kultur.
Et argument lyder ofte, at kunst- og kulturudøvere ikke bidrager med nogen form for økonomisk værdi til vores samfund.
Dette argument kommer ofte i forlængelse af diskussionen om kunststøtte i kulturbranchen, som i nogle øjne vurderes til at være spild af penge; at det er penge, der kan bruges andre steder i vores samfund og til langt større gavn.
Men lad mig slå fast: Det perspektiv deler jeg ikke.
Det deler Moderaterne ikke.
Der er to undervurderede perspektiver, dansk kunst- og kulturliv ikke får sin retmæssige anerkendelse for.
Det første er det økonomiske aspekt.
Det er langtfra sandt, og det er jo det, den her redegørelse viser.
Den beskriver, at kulturerhvervene bidrog direkte med en produktion på 109 mia. kr. i 2021.
Det er et svimlende højt beløb, og det svarer til 2,4 pct. af Danmarks samlede bnp.
Dansk kulturliv har potentiale til at blive et moderne eksporteventyr, hvor dansk kultur spiller en rolle rundtom i verden.
Det er vigtigt, at vi skifter fokus, så vi ser kulturen for, hvad den er i virkeligheden.
Lad os være helt ærlige: Fordommene er mange, når det kommer til kultur.
Derfor vil jeg igen sige, at jeg er meget glad for den her redegørelse.
Den er nemlig med til at belyse et undervurderet og ofte glemt aspekt, når det kommer til kulturpolitik, og det er, at dansk kultur er en god forretning.
Så lad os anerkende denne redegørelse som det endelige bevis på, at dansk kultur og kunst ikke alene har en betydning på det menneskelige og åndelige plan, men også er afgørende for vores samlede økonomi.
Det andet aspekt er jo så, at kulturen har potentiale på det åndelige plan.
Dansk kunst- og kulturliv rummer et kæmpe potentiale.
Kulturen danner os, og kulturen skaber fællesskaber.
Specielt fællesskaberne er vigtige i den tid, vi lever i, og særlig nu, hvor flere og flere unge føler sig rodløse og mangler mening i tilværelsen.
Kulturen bør og skal være bindeleddet og fylde langt mere, end den gør i dag.
For mange af os spiller kulturen måske allerede en stor rolle i vores liv.
Men ambitionen er, at vi skal bruge kulturen og de fantastiske kulturtilbud i langt højere grad.
Privat møder jeg dansk kunst og kultur konstant.
Det kunne f.eks. være til koncerter om aftenen eller gastronomiske oplevelser, hvor jeg får muligheden for at lytte til nye kunstnere og smage på maden, eller det kunne være weekendture med min familie på nogle af de fantastiske kunstmuseer, som vores land har at byde på.
I mange år har jeg personligt dyrket kampsport, og på den måde har jeg mærket dansk foreningsliv tæt inde på livet.
Foreningslivet bidrager med afgørende fællesskaber, der øger trivslen.
Bibliotekerne bliver sjældent nævnt, og dem er jeg her de senere år begyndt at komme mere og mere på.
Jeg betragter dem som en perle, der kan give rum til fordybelse i travle hverdage.
Jeg er far til fem og tager mine to yngste med, og der har vi mulighed for at dykke ned i ny litteratur, men også i et fællesskab med højtlæsning og sang.